Steve Albini

Steven Frank Albini (s. 22. heinäkuuta 1962 – 7. toukokuuta 2024) oli yhdysvaltalainen musiikkituottaja, äänittäjä ja muusikko. Albini oli keskeinen hahmo vaihtoehtoisen rockin nousussa 1980- ja 1990-luvuilla. 
Albini työskenteli urallaan useiden tunnettujen yhtyeiden ja artistien, kuten Nirvanan, Pixiesin ja PJ Harveyn kanssa. Tuottamisen lisäksi hän teki myös itse musiikkia vaikuttaen esimerkiksi noise rockia soittaneissa Shellacissa sekä Big Blackissa. Vapaa-ajallaan hän harrasti pokerin pelaamista.
Elämä ja ura.
Varhainen elämä.
Steve Albini syntyi Pasadenassa, Kaliforniassa 22. heinäkuuta 1962, ja vietti suurimman osan teinivuosistaan Missoulassa, Montanassa. Hän oppi ensin soittamaan bassoa toipuessaan kotona murtuneesta jalasta, mutta siirtyi pian kitaraan. Hän kuuli Ramonesia ensimmäistä kertaa koulubussissa luokkaretkellä – heistä tuli heti hänen suosikkibändinsä, ja hän uppoutui punkrockiin, soittaen Missoulassa bändissä nimeltä Just Ducky. 
Lukion jälkeen hän aloitti opinnot Northwestern Universityssä Evanstonissa, Illinoisissa, pääaineenaan journalismi ja sivuaineenaan taide. Chicagon lähellä asuessaan hän sukelsi kaupungin punk-skenelle ja soitti useissa paikallisissa bändeissä, kuten Stations ja Small Irregular Pieces of Aluminum. 
Albini kirjoitti säännöllisesti musiikkiarvosteluja fanzineihin kuten "Forced Exposure" ja "Matter". Hänen vuonna 1993 kirjoittamansa artikkeli "The Problem with Music" Chicagossa ilmestyneessä "The Baffler" -lehdessä sai oman elämänsä, sillä se levisi laajalti ankarana kritiikkinä suurten levy-yhtiöiden toimintatapoja vastaan.
Ura muusikkona.
Big Black.
Halutessaan perustaa oman bändin Albini lainasi ystävältään neliraiturin ja opetteli itse käyttämään sitä, samalla kun äänitti EP:n. Hän soitti sillä kitaraa ja bassoa, lauloi, ja käytti rumpukoneita lyömäsoittimien sijasta – eräs ystävä soitti saksofonia. EP:n nimi oli "Lungs", ja hän julkaisi sen vuonna 1982 nimellä Big Black. 
Big Black kehittyi myöhemmin kokonaiseksi yhtyeeksi, jolla oli erityisen karkea ja aggressiivinen soundi, kun mukaan tulivat kitaristi Santiago Durango ja basisti Jeff Pezzati (molemmat Chicagon punk-ikonien Naked Raygunin jäseniä). Rumpalina toimi edelleen rumpukone. Tämä kokoonpano äänitti kaksi EP:tä, "Bulldozer" (1983) ja "Racer-X" (1984), ennen kuin Pezzati jätti yhtyeen keskittyäkseen Naked Rayguniin. Dave Riley otti basson haltuunsa, ja yhtye äänitti kaksi albumia, "Atomizer" (1985) ja "Songs About Fucking" (1987), ennen kuin hajosi.
Rapeman.
Albini rakensi kahdeksanraita studion, jonka hän rakensi kellariinsa, ja alkoi äänittää muita yhtyeitä kuten Urge Overkill, End Result ja Dark Arts. Hän palasi esiintymislavoille vuonna 1987 bändissä nimeltä Rapeman, joka jäi lyhytikäiseksi, julkaisten kaksi singleä, EP:n ("Budd", 1988) ja albumin ("Two Nuns and a Pack Mule", 1988), ennen kuin hajosi vuonna 1989. Albini ilmaisi myöhemmin katumusta bändin Rapeman ("raiskaaja") nimestä, joka oli peräisin pahamaineisesta japanilaisesta sarjakuvasta. Vuoden 2014 haastattelussa hän sanoi: "En voi puolustaa sitä nimeä, varsinkaan henkilölle, jolla on henkilökohtainen historia, joka tekee hänet erityisen herkistyneeksi sille."
Kun Rapeman hajosi, Albinin äänittäjäura oli nousukiidossa, erityisesti kun Pixiesin esikoisalbumi "Surfer Rosa" sai indie-suosionsa myötä tunnetuksi hänen kuivan, selkeän soundinsa, jossa rummut ja kitarat olivat tarkasti esillä. Albini äänitti tämän jälkeen albumeja mm. Nirvanalle, PJ Harveylle, The Jesus Lizardille. Vuonna 1997 hän perusti Chicagoon ammattitasoisen kaksistudioisen Electrical Audio -kompleksin. Teknisen tasonsa ja edullisuutensa vuoksi Electrical Audio sai myöhemmin asiakkaikseen niin The Stoogesin kuin Jarvis Cockerin. Useimmiten Albini toimi itse äänityksen vetäjänä. 
Shellac.
Vuonna 1992 Albini perusti uuden bändin nimeltä Shellac yhdessä rumpali Todd Trainerin (entinen Breaking Circus ja Rifle Sport) ja basisti Camilo Gonzalezin kanssa. Bändin jäsenet eivät koskaan halunneet tehdä Shellacista pääasiallista työtään, mikä teki sen kiertue- ja äänitysaikataulusta satunnaisen. Siitä huolimatta siitä tuli Albinin pitkäikäisin ja tuotteliain projekti: Shellac julkaisi kuusi studioalbumia vuosina 1994 ("At Action Park") ja 2014 ("Dude Incredible") välillä, mukaan lukien yksityisesti julkaistu "The Futurist" (1997), japanilainen livealbumi ja kokoelma BBC:n John Peelin radioon äänitettyjä sessioita ("The End of Radio", 2019).
Albini astui hetkeksi ulos Shellacin formaatista, kun elokuvaohjaaja Travis Stevens pyysi häntä säveltämään musiikin kauhuelokuvaan. Yhteistyössä sellisti Alison Chesleyn (tunnetaan myös nimellä Helen Money) ja basisti/baritoni-kitaristi Tim Midyettin kanssa syntyi albumi "Music from the Film Girl on the Third Floor" (2020).
Ura tuottajana.
Albini oli tunnettu tinkimättömästä työskentelytavastaan studiossa ja siitä, että hän kieltäytyi usein ”tuottaja” -tittelistä, hän käytti mieluummin termiä ”äänittäjä”. Steve Albini oli myös tunnettu sitoutumisestaan analogiseen äänitykseen ja hänen tavoitteensa oli aina tallentaa muusikoiden esitys mahdollisimman autenttisesti – "sellaisena kuin se kuulosti" "studion tilassa." Hänen mukaan hyvän levyn salaisuus on se, että artisti esittää kappaleet hyvin ja soitto on hyvin äänitetty. Albini kritisoi voimakkaasti digitaalisen teknologian käyttämistä. "Äänen muokkaaminen jälkikäteen ei koskaan ole yhtä tehokasta, kuin sen äänittäminen hyvin alun perin. Valitettavasti lähes kaikki digitaalisen äänityksen ohjelmistot on suunniteltu äänen muokkaamiseen, eikä sen hyvään tallentamiseen, ja siksi suurin osa digitaalisista sessioista keskittyy ennen kaikkea äänen muokkaamiseen, ei sen hyvään äänittämiseen."Hän suosi live-äänitystä useilla mikrofoneilla tilassa, koko yhtyeen soittaessa samanaikaisesti. Hän käytti mahdollisimman vähän ylimääräisiä efektejä tai päällekkäisäänityksiä. Hän pyrki nauhoituksissa mahdollisimman aitoon ja raakaan soundiin. Albini oli tunnettu myös tavastaan antaa artisteille ensimmäisenä päivänä keltainen muistilehtiö ja ohjeistaa heitä kirjoittamaan ylös jokaisen kappaleen kuvauksen, jonka he aikovat nauhoittaa. Tällä tavalla hän halusi välttää myöhemmät väärinkäsitykset ja varmistaa, että artistit saivat mahdollisimman paljon irti maksamastaan studiotyöajasta. 
Steve Albini kyseenalaisti useita musiikkiteollisuuden normeja. Hän ei koskaan ottanut rojaltimaksuja levyiltä, joilla työskenteli – mukaan lukien Nirvanan "In Utero", jota on myyty yli 15 miljoonaa kappaletta – vaikka rojaltimaksut olivat alan vakiokäytäntö. Vaikka hän saavutti urallaan valtavaa menestystä, hän ei nostanut palkkavaatimuksiaan. Albini piti veloituksensa artisteille edullisena, mikä oli ainutlaatuista kun ottaa huomioon hänen olleen maailmankuulu ja korkeasti arvostettu tuottaja. Tästä syystä monet pienet artistit pystyivät jatkamaan yhteistyötä hänen kanssaan, vaikka hänen maineensa kasvoi. Albini halusi myös edistää sellaisten tuntemattomien artistien uraa, joiden musiikista hän piti. 
Albini piti musiikin äänittämistä ja tuottamista kutsumusammattina. ”"Äänittäminen on se osa, joka merkitsee minulle eniten, – että teen dokumentin, joka tallentaa osan kulttuuriamme, niiden muusikoiden elämäntyötä, jotka palkkaavat minut,”" Albini kertoi The Guardian-lehdelle, "”Otan sen työn todella vakavasti. Haluan, että heidän musiikki elää meitä kaikkia pidempään.”" Albini tuotti ja äänitti uransa aikana useampia tuhansia levyjä. Miehen tunnetuimpiin asiakkaisiin lukeutuivat muun muassa Manic Street Preachers, Mogwai, The Breeders, Gogol Bordello, The Stooges, sekä Jimmy Page ja Robert Plant. Pääasiassa Albini työskenteli kuitenkin underground-artistien levyjen parissa.
Pokerinpelaaja.
Kaiken musiikkityönsä ohella Albini oli myös tunnettu pokerinpelaaja. Vuonna 2022 hän voitti World Series of Poker -turnauksessa kultaisen rannekkeen päihitettyään 773 muuta pelaajaa 1 500 dollarin sisäänpääsymaksun H.O.R.S.E.-pelimuodossa, ja kuittasi 196 089 dollarin voiton. Hän oli voittanut WSOP-kultaa jo aiemmin, vuonna 2018, seitsemän kortin stud -pelimuodossa, kukistaen 310 pelaajaa ja voittaen 105 629 dollaria.
Kuolema.
Steve Albini kuoli Chicagossa studiossaan 7. toukokuuta 2024 sydänkohtaukseen, vain yhdeksän päivää ennen Shellacin seitsemännen albumin "To All Trains" julkaisua. Uutisen Albinin poismenosta vahvisti hänen oman Electrical Audio -studionsa henkilökunta Pitchfork -sivustolle. Hän oli 61-vuotias.